NÕUKOGU OTSUS,

14. detsember 1998,

Euroopa Ühenduse nimel tema pädevusesse kuuluvates küsimustes Maailma Kaubandusorganisatsiooni finantsteenuste läbirääkimiste tulemuste kinnitamise kohta (1999/61/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 54, 57, 63, 66, 73b-73f, 99, 100, 100a ja 113 koos artikli 228 lõike 2 teise lausega ja artikli 228 lõike 3 esimese lõiguga,

võttes arvesse komisjoni ettepanekut,[1]

võttes arvesse Euroopa Parlamendi arvamust,[2]

võttes arvesse majandus- ja sotsiaalkomitee arvamust[3]

ning arvestades, et:

Maailma Kaubandusorganisatsiooni (WTO) asutamisleping (Marrakeši leping) ja sellega seotud lepingud, ministrite deklaratsioonid ja otsused ning finantsteenustega seotud kohustuste käsituslepe kiideti heaks nõukogu 22. detsembri 1994. aasta otsusega 94/800/EÜ Euroopa Ühenduse nimel tema pädevuses olevates küsimustes mitmepoolsete kaubandusläbirääkimiste Uruguay voorus saavutatud lepingute sõlmimise kohta;[4]

komisjoni poolt Euroopa Ühenduse ja liikmesriikide nimel finantsteenuseid käsitlevate üldiste kohustuste üle peetud läbirääkimiste tulemused on rahuldavad ja tasakaalustatud;

nõukogu kiitis 12. detsembril 1997. aastal heaks Euroopa Ühenduste ja liikmesriikide kohustuste lõpliku loendi (GATS/SC/31/Suppl. 4), mille suhtes kohaldatakse lõplikku heakskiitmist pärast siseriiklike menetluste lõpuleviimist, ning andis komisjonile volituse esitada see loend Euroopa Ühenduse ja liikmesriikide nimel WTOle;

nõukogu andis samal kuupäeval komisjonile volituse kiita Euroopa Ühenduse ja liikmesriikide nimel heaks läbirääkimiste lõpptulemused, mis on esitatud GATSi viiendas protokollis (S/L/45), nimetatud protokolli vastuvõtvas otsuses (S/L/44) ja finantsteenustega seotud kohustusi käsitlevas otsuses (S/L/50);

ühenduse pädevus sõlmida rahvusvahelisi kokkuleppeid ei tulene üksnes asutamislepingus selgesõnaliselt antud pädevusest, vaid võib tuleneda asutamislepingu teistest sätetest ja nende sätete alusel ühenduse institutsioonide poolt vastuvõetud õigusaktidest;

kui asutamislepingu eesmärkide saavutamiseks on vastu võetud ühenduse eeskirjad, ei või liikmesriigid ühistest institutsioonidest väljaspool võtta kohustusi, mis võiksid neid eeskirju mõjutada või nende reguleerimisala muuta;

mõned finantsteenustega seotud kohustused kuuluvad ühenduse pädevusse vastavalt asutamislepingu artiklile 113; lisaks sellele mõjutavad muud finantsteenustega seotud kohustused artiklite 54, 57, 63, 66, 99, 100 ja 100a alusel vastu võetud ühenduse eeskirju ning seetõttu võib neid kohustusi võtta üksnes ühendus;

eelkõige asutamislepingu artikli 100 kasutamine käesoleva otsuse õigusliku alusena on põhjendatud niivõrd, kui eespool nimetatud finantsteenustega seotud kohustused mõjutavad nõukogu 23. juuli 1990. aasta direktiivi 90/434/EMÜ eri liikmesriikide äriühingute ühinemise, jaotumise, eraldumise ja osade või aktsiate asendamise puhul rakendatava ühise maksustamissüsteemi kohta[5] ja nõukogu 23. juuli 1990. aasta direktiivi 90/435/EMÜ eri liikmesriikide emaettevõtjate ja tütarettevõtjate suhtes kohaldatava ühise maksustamissüsteemi kohta,[6] mis põhinevad asutamislepingu artiklil 100;

ühenduse ja liikmesriikide erikohustuste loetelus sisalduvate kapitali liikumisega seotud kohustuste osas ja kehtiva ühenduse õiguse alusel on ühendusel üldine pädevus; liikmesriikidel on siiski endiselt pädevus toimida asutamislepingu artikli 73c sätete piires;

Maailma Kaubandusorganisatsiooni asutamisleping ja teenustekaubanduse üldlepingu protokollid on oma olemuselt sellised, et nendele ei saa ühenduse või liikmesriikide kohtutes vahetult tugineda,

ON VASTU VÕTNUD JÄRGMISE OTSUSE:

Artikkel 1

1. Teenustekaubanduse üldlepingu finantsteenuseid käsitlev viies protokoll (S/L/45) kiidetakse käesolevaga ühenduse nimel heaks selles osas, mis kuulub ühenduse pädevusse.

2. Käesolevale otsusele on lisatud viienda protokolli tekst koos erikohustuste loendiga (GATS/SC/31/Suppl. 4) ning ühenduse ja liikmesriikide finantsteenustega seotud teenustekaubanduse üldlepingu II artiklist tehtavate erandite loeteluga (GATS/EL/31), samuti järgmised otsused:

- finantsteenustega kauplemise komitee otsus teenustekaubanduse üldlepingu viienda protokolli vastuvõtmise kohta (S/L/44),

- teenustekaubanduse nõukogu 1997. aasta detsembris tehtud otsus finantsteenustega seotud kohustuste kohta (S/L/50).

3. Nõukogu eesistujale antakse õigus määrata isik, kes on volitatud alla kirjutama teenustekaubanduse üldlepingu viiendale protokollile, mis on Euroopa Ühenduse suhtes siduv selles osas, mis kuulub ühenduse pädevusse.

Brüssel, 14. detsember 1998

Nõukogu nimel

eesistuja

W. MOLTERER

[1] EÜT C 400, 22.12.1998, lk 26.

[2] EÜT C 379, 7.12.1998.

[3] EÜT C 407, 28.12.1998, lk 279.

[4] EÜT L 336, 23.12.1994, lk 1.

[5] EÜT L 225, 20.8.1990, lk 1.

[6] EÜT L 225, 20.8.1990, lk 6.